
Att ... tal-2011
fuq it-Taxxa tal-Prodotti tas-Saħħa Pubblika
Fl-interess li jiġi ristrett il-konsum tal-ikel mhux ta' benefiċċju mill-aspett tas-saħħa pubblika u għall-promozzjoni ta’ dieta tajba, barra minn hekk, biex jitjieb l-iffinanzjar tas-servizzi tas-saħħa, b'mod partikolari programmi tas-saħħa pubblika, il-Parlament jgħaddi dan l-Att dwar l-impożizzjoni tat-taxxa tal-prodotti tas-saħħa pubbliċi:
Definizzjonijiet
Artikolu 1
Għall-finijiet ta' din il-liġi:
1. suq domestiku: it-territorju tar-Repubblika Ungeriża; 

2. zokkor: prodotti taħt l-intestaturi 1701, 1702;
3. melħ: prodott taħt l-intestatura 2501;
4. prodott ippakkjat minn qabel: il-kombinazzjoni tal-prodott u l-imballaġġ individwali li jkun inkluż fih, sakemm

a) il-prodott ma jkunx ippakkjat fil-preżenza tal-konsumatur jew ta’ utent finali,
b) il-kwantità tal-prodott fil-pakett hija predeterminata,
ċ) il-kwantità taħt b) ma tistax tinbidel mingħajr ma jinfetaħ jew jinbidel il-pakkett b'mod viżibbli, u
d) il-prodott jinbiegħ f’unitajiet ta' kwantità nominali li

da) jikkorrispondu mal-valuri diġà determinati mill-entità tal-ippakkjar (inkluż kwalunkwe kwantitajiet miżjuda msemmija fid-deżinjazzjoni),

db) huma speċifikati f’unitajiet ta’ massa jew volum; 
5. bejgħ: it-trasferiment tal-prodott taxxabbli għall-kumpens, li jintitola l-benefiċjarju li jiddisponi mill-prodott bħala s-sid;
6. post tal-provvista:
 post tal-provvista kif definit fl-Att CXXVII tal-2007 dwar it-taxxa fuq il-valur miżjud (hawn iżjed ‘il quddiem: "Att tal-VAT”);
7. intestatura: tariffa doganali taħt l-intestatura Regolament tal-Kummissjoni (UE) Nru 861/2010 tal-5 t'Ottubru 2010 li jemenda l-Anness I tar-Regolament tal-Kunsiill (KEE) Nru 2658/87 dwar it-tariffa u n-nomenklatura statistika u dwar it-Tariffa Doganali Komuni, kif effettiv fl-14 ta' Ġunju 2011.
Responsabbiltà tat-Taxxa
Artikolu 2
Prodotti mqiegħda fis-suq bħala prodotti ppakkjati minn qabel għandhom jiġu kklassifikati bħala li huma taxxabbli kif ġej:
a) prodotti taħt l-intestaturi 2009, 2202, bl-eċċezzjoni tan-nettari u l-meraq tal-frott, ix-xroppi, il-konċentraturi u squashes li jinkludu mill-inqas 25% frott, jekk

aa) il-kontenut taz-zokkor miżjud tagħhom jeċċedi 8 grammi ta' zokkor / 100 millilitru (minn hawn ‘il quddiem: "soft drinks") jew

ab) il-kontenut tal-kaffeina tas-soft drink jeċċedi l-10 milligrammi ta' kaffeina / 100 millilitru (minn hawn ‘il quddiem: "xorb enerġetiku");
b) prodotti taħt l-intestaturi 1704, 1905, 2105 jekk il-kontenut ta' zokkor miżjud jeċċedi l-25 gramma ta' zokkor / 100, barra minn hekk, il-prodotti taħt l-intestatura 1806 jekk il-kontenut ta' zokkor miżjud jeċċedi l-40 gramma ta' zokkor / 100 u l-kontenut tal-kawkaw tagħhom hu inqas minn 40 gramma / 100 gramma (minn hawn ‘il quddiem flimkien: "prodotti ppakkjat minn qabel tal-ħelu");
ċ) prodotti li mhumiex taħt il-punt b), taħt l-intestaturi 1905, 2005 20 20, 2008, li huma prodotti bl-użu tal-qmuħ, patata jew żerriegħa taż-żejt, moħmija jew mixwija, bit-togħma miżjuda, u xierqa għall-konsum immedjat, esklużi l-prodotti tal-ħobż u tal-forn, jekk il-kontenut tal-melħ jeċċedi gramma waħda ta’ melħ / 100 gramma (minn hawn ‘il quddiem: “ikliet ħfief mielħa");
d) prodotti taħt l-intestaturi 2103, 2104 - mhux klassifikati bħala ikel tat-trabi, soppa, jew zalza - jekk il-kontenut tal-melħ jeċċedi l-5 grammi tal-melħ / 100 gramma (minn hawn ‘il quddiem: "kondimenti"), esklużi l-mustarda, il-keċap, u mhux imnixxfa, mfarrka jew polpa, preparazzjonijiet ta’ kondiment tal-ħxejjex immellħa li l-kontenut tal-melħ tagħhom ma jaqbiżx il-15 gramma tal-melħ / 100 gramma.
Artikolu 3
(1) Ir-responsabbiltà tat-taxxa għandha tkun imposta fuq l-ewwel bejgħ ta' prodotti taxxabbli li l-post tal-provvista tagħhom huwa fis-suq domestiku. 

(2) Il-persuna taxxabbli għandha tindika fuq il-fattura, id-dokument tal-kontabilità maħruġ għall-bejgħ tal-prodott taxxabbli, jew jekk mhux obbligata li timla fattura jew dokument tal-kontijiet, jew naqset li tagħmel dan, fuq id-dokument maħruġ għall-bejgħ li hi responsabbli għat-taxxa.
Il-Persuna Taxxabbli
Artikolu 4
Il-persuna taxxabbli hija l-persuna taxxabbli li tbigħ il-prodott taxxabbli fis-suq domestiku għall-ewwel darba.
Il-Bażi tal-Istima għat-Taxxa
Artikolu 5
Il-kwantità tal-prodott taxxabbli mibjugħ mill-persuna taxxabbli skont l-Artikolu 3 (1), espressa f'kilogrammi jew litri, għandha tkun il-bażi tal-istima tat-taxxa.
 Il-piż tal-ippakkjar m'għandux jitqies meta tiġi stabbilita l-bażi tal-istima.
L-Ammont tat-Taxxa
Artikolu 6
L-ammont tat-taxxa għandu jkun
a) 5 forints / litru għal soft drinks 

b) 250 forints / litru għal xorb enerġetiku,
c) 100 forints / kilogramma għal prodotti ta’ ħlewwa ppakkjati minn qabel,
d) 200 forints / kilogramma għal ikliet ħfief mielħa,
e) 500 forints / kilogramma għal kondimenti.
Eżenzjoni mit-Taxxa
Artikolu 7
(1) Il-persuna taxxabbli li tbigħ il-prodott taxxabbli għandha tkunu eżenti mit-taxxa jekk fis-sena kalendarja partikolari tbigħ inqas minn 50 litru jew 50 kilogramma tal-prodott taxxabbli.
(2) Bejgħ taħt l-Artikolu 3 (1) għandu jkun eżenti mit-taxxa jekk jissodisfa l-kundizzjonijiet stabbiliti fl-Artikolu 89 (1) jew l-Artikolu 98 tal-Att tal-VAT.
(3) Il-bejgħ taħt l-Artikolu 3 (1) tal-prodott taxxabbli għandu jkun eżenti mit-taxxa jekk ix-xerrej ta’ dan il-prodott ibigħ mill-ġdid skont il-kondizzjonijiet stabbiliti fl-Artikolu 89 (1) jew l-Artikolu 98 tal-Att tal-VAT, sakemm ix-xerrej jagħmel dikjarazzjoni dwar dan il-fatt lill-persuna taxxabbli waqt il-bejgħ, u jawtentika – billi jiddikjara l-kwantità tal-prodott taxxabbli mibjugħ mill-ġdid – il-fatt tal-bejgħ mill-ġdid.
 Jekk kuntrarju għad-dikjarazzjoni x-xerrej ibigħ mill-ġdid il-prodott fis-suq domestiku, huwa obbligat li jinnotifika lill-persuna taxxabbli dwar dan il-fatt - fejn jindika l-kwantità tal-prodott mibjugħ fis suq domestiku - fi żmien 8 ijiem mid-data tal-bejgħ fis-suq domestiku. Fil-perjodu tat-taxxa li jinkludi d-data tal-wasla tan-notifika mibgħuta mix-xerrej, il-persuna taxxabbli hi obbligata li tevalwa t-taxxa dovuta - emendata bil-penali għal dewmien ikkalkolat mid-data dovuta oriġinali - fuq il-prodott taxxabbli mibjugħ mill-ġdid fis-suq domestiku mix-xerrej u tħallas it-taxxa meta jkun dovut.
 Jekk ix-xerrej ma jissodisfax l-obbligu tan-notifika tiegħu tal-bejgħ domestiku fil-limitu taż-żmien, ix-xerrej għandu l-obbligu li jħallas it-taxxa mhux imħallsa mill-persuna taxxabbli fuq il-prodott taxxabbli mibjugħ fis-suq domestiku, il-penali għad-dewmien ikkalkolat mid-data dovuta tan-notifika, jew – jekk l-ommissjoni ġiet skoperta mill-awtorità statali tat-taxxa  – il-multa relatata mat-taxxa mhux imħallsa u l-penali għad-dewmien. 
(4) Skont l-Artikolu 39 / D tal-Att Ċ tal-1990 dwar it-taxxi lokali, il-persuna taxxabbli tista’ tnaqqas it-taxxa pagabbli fis-sena fiskali ta’ wara s-sena fiskali partikolari b’ammont doppju tal-ammont tal-eżenzjoni tat-taxxa tan-negozju applikabbli fis-sena fiskali, iżda sa massimu ta’ 50% tat-taxxa dovuta għas-sena fiskali ta’ wara s-sena fiskali. 
 Jekk il-perjodu ta' stima tat-taxxa taħt l-Artikolu 8 huwa iqsar minn 12-il xahar, il-ħelsien mit-taxxa għandha tintuża fil-perjodi partikolari tal-istima tat-taxxa pro rata temporis.
L-Istima tat-Taxxa
Artikolu 8
(1) It-taxxa fuq il-bejgħ ta' prodotti taxxabbli għandha tkun stmata u ddikjarata skont l-Artikolu 10 (1) u (2), jekk 

a) id-data tal-bejgħ fuq il-fattura, id-dokument tal-kontabilità, jew fin-nuqqas ta' dawn, kwanunkwe dokument ieħor maħruġ fuq il-bejgħ tal-prodott taxxabbli jew, jekk id-data tal-bejgħ ma kienetx tidher, 

b) id-data tal-ħruġ tal-fattura, id-dokument tal-kontabilità jew dokument ieħor fuq il-bejgħ tal-prodott taxxabbli
taqa' fil-perjodu ta' stima skont l-Artikolu 10 (1) u (2) (minn hawn ‘il quddiem: "il-perjodu ta' stima).
(2) Il-persuna taxxabbli għandha tevalwa t-taxxi tagħha għall-perjodu ta' stima taħt (1) permezz ta' awto-valutazzjoni.
(3) Jekk il-kwantità tal-prodott taxxabbli mibjugħa fil-perjodu tal-istima tat-taxxa tonqos wara l-preżentazzjoni tad-dikjarazzjoni, il-persuna taxxabbli għandha tkun intitolata tnaqqas l-ammont tat-taxxa fil-perjodu tal-istima li fih tkun inħarġet il-fattura, id-dokument tal-kontabilità jew dokument ieħor maħruġ fuq l-aġġustament jew il-kanċellament.
Obbligu għaż-Żamma ta’ Rekords
Artikolu 9
(1) Il-persuna taxxabbli għandha żżomm rekords li juru l-kwantità tal-prodotti taxxabbli, imqassma skont il-prodott 

a) fil-pussess tal-persuna taxxabbli fl-ewwel u l-aħħar jum tal-perjodu ta' stima, u
b) mixtri, irritornat lura mix-xerrejja jew inkella miksub matul il-perjodu ta’ stima, barra minn hekk, mibjugħ bl-obbligu tat-taxxa, mibjugħ eżenti mit-taxxa, mormi, trasferit mingħajr ħlas, meqrud, mitluf, jew inkella meħud mill-pussess tal-persuna taxxabbli.
(2) Fuq il-prodotti taxxabbli eżenti mit-taxxa, il-persuna taxxabbli għandha żżomm rekords, li juru l-kwantità ta' prodotti taxxabbli mibjugħa permezz ta' bejgħ eżenti mit-taxxa, imqassma skont l-prodott u r-regola tal-eżenzjoni.
(3) Persuni taxxabli mhux kklassifikati bħala intraprendituri privati u mhux obbligati li jħallsu t-taxxa m’għandhomx ikunu marbuta bl-obbligu taż-żamma tar-rekords taħt dan l-Artikolu.
Dispożizzjonijiet Proċedurali
Artikolu 10
(1) Il-persuna taxxabbli għandha tikkonforma - bl-eċċezzjoni taħt (2) - mal-obbligu tagħha li tippreżenta dikjarazzjoni tat-taxxa lill-awtorità tat-taxxa statali skont il-valur miżjud applikabbli waqt il-perjodu dikjarat tat-taxxa, fil-limitu taż-żmien preskritt għad-dikjarazzjoni tat-taxxa fuq il-valur miżjud, fuq il-formola standard użata għal dan il-għan.
(2) Persuni taxxabbli eżenti mit-taxxa fuq il-valur miżjud, jew persuni soġġetti għat-taxxa fuq il-valur miżjud iżda mhux obbligati li jissottomettu prospett, barra minn hekk, persuni taxxabbli mhux ikklassifikati bħala suġġetti għall-ħlas tat-taxxa fuq il-valur miżjud għandhom jikkonformaw mal-obbligu tagħhom li jiffajljaw dikjarazzjoni tat-taxxa lill-awtorità statali tat-taxxa sal-25 ġurnata tat-tieni xahar wara s-sena fiskali fuq il-formola standard użata għal dan il-għan.
(3) Persuni taxxabbli għandhom jissodisfaw l-obbligu tal-ħlas tat-taxxa tagħhom sad-data tal-iskadenza speċifikata għas-sottomissjoni tad-dikjarazzjonijiet tat-taxxa.
(4) Persuni taxxabbli mhux obbligati li jħallsu t-taxxa m'għandhomx obbligu li jirreġistraw jew jissottomettu formoli tat-taxxa. 

(5) Kwistjonijiet ta' proċedura li mhumiex koperti f'dan l-Att għandhom ikunu rregolati bid-dispożizzjonijiet tal-Att dwar ir-regoli tat-tassazzjoni.
(6) Kull dħul li jirriżulta minn din it-taxxa għandu jkun parti mid-dħul tal-baġit ċentrali.
Dispożizzjonijiet tal-Għeluq
Artikolu 11
(1) Bl-eċċezzjoni tal-punt (2), dan l-Att għandu jidħol fis-seħħ fl-1 ta' Settembru 2011.
(2) L-Artikolu 7 (4) ta' dan l-Att għandu jidħol fis-seħħ fil-15-il jum wara l-approvazzjoni tal-Kummissjoni Ewropea. Il-ministru inkarigat mill-politika fiskali għandu jiddetermina d-data meta l-Kummissjoni Ewropea tieħu d-deċiżjoni tal-approvazzjoni tagħha permezz ta' deċiżjoni ta’ darba ppubblikata - mingħajr dewmien wara li d-deċiżjoni tal-approvazzjoni ssir magħrufa – fil-Magyar Közlöny.

